efsyn.gr

Στα όρια της επικινδυνότητας κινείται ο Αμερικανός πρόεδρος την ώρα που οι ΗΠΑ θρηνούν τα περισσότερα θύματα του Covid-19 παγκοσμίως, με τους νεκρούς να πλησιάζουν τις 50.000 και τα επιβεβαιωμένα κρούσματα να έχουν ξεπεράσει τις 860.000.

Κατά τη χθεσινή συνέντευξη Τύπου για την εξέλιξη της πανδημίας στη χώρα ο Ντόναλντ Τραμπ, που πριν από λίγο καιρό συνιστούσε τη χορήγηση χλωροκίνης σε ασθενείς, το πήγε παραπέρα και δεν δίστασε να προτείνει στους επιστήμονες να ερευνήσουν το ενδεχόμενο θεραπείας μέσω ενέσεων με απολυμαντικό.

Εμφανίστηκε επίσης να προτείνει την έκθεση ασθενών σε ακτινοβολία με υπεριώδες φως, μια ιδέα που επιτόπου απέρριψαν οι γιατροί.

Οι ιδέες αυτές του μπήκαν αφότου ένας απ' τους αξιωματούχους που συμμετέχουν στην task force για την πανδημία παρουσίασε τα αποτελέσματα έρευνας της αμερικανικής κυβέρνησης, που υποδεικνύει ότι ο κορονοϊός φαίνεται να εξασθενεί πιο γρήγορα όταν εκτίθεται στον ήλιο και τη ζέστη. Η έρευνα έδειξε επίσης ότι η χλωρίνη θα μπορούσε να σκοτώσει τον ιό στο σάλιο ή στα αναπνευστικά υγρά μέσα σε πέντε λεπτά και η ισοπροπυλική αλκοόλη θα μπορούσε να τον σκοτώσει ακόμη πιο γρήγορα.

«Και έπειτα βλέπω το απολυμαντικό που το εξαφανίζει στο λεπτό» είπε ο Τραμπ. «Ένα λεπτό! Υπάρχει τρόπος να κάνουμε κάτι, μέσω ένεσης στο σώμα ή καθαρισμού; Επειδή βλέπουμε ότι εισέρχεται στους πνεύμονες [...], οπότε θα ήταν ενδιαφέρον να το ελέγξουμε», είπε μεταξύ άλλων ο Αμερικανός πρόεδρος.

Η δρ. Ντέμπορα Μπερξ, η συντονίστρια της task force, έμεινε σιωπηλή αρχικά.Στη συνέχεια ο Τραμπ την ρώτησε αν έχει ακούσει ποτέ για χρήση της ζέστης και του φωτός ως θεραπεία στον κορονοϊό και εκείνη απάντησε: «Όχι, ως θεραπεία». «Θέλω να πω, ο πυρετός είναι καλό πράγμα, όταν έχεις πυρετό βοηθά το σώμα σου να ανταποκριθεί. Αλλά δεν έχω δει κάτι για τη ζέστη ή το φως», πρόσθεσε.«Νομίζω ότι είναι μια καλή ιδέα να ερευνήσετε», είπε ο Τραμπ.

Γρήγορα ξέσπασε σάλος στα social media κατά του Τραμπ, με πολλούς γιατρούς να προειδοποιούν για την επικίνδυνη στάση του.

«Οι ενημερώσεις από τον Τραμπ είναι επικίνδυνες για τη δημόσια υγεία. Μποϊκοτάζ στην προπαγάνδα. Ακούστε τους ειδικούς. Και σας παρακαλώ μην πιείτε απολυμαντικό», τόνισε μέσω Twitter ο Ρόμπερτ Ράιχ, καθηγητής στο πανεπιστήμιο Μπέρκλεϊ της Καλιφόρνια.

Με πληροφορίες από BBC

